Марко Ганчев
Прилики и отлики

chitanka.info

Щастливеца — нещастният Алеко,

народният будител и насмешко —

с министър Такев сбъркали го леко

убийците и гръмнали го тежко.

Каква епоха — бел епок, се вика —

в България господствала тогава,

кога министъра от сатирика

човек не можел е да различава.

Макар че днешните убийци тъмни

от някогашните са по-безбройни,

вместо министър няма да ни гръмне

нито един, така че сме спокойни.

Не ще ни сбъркат по автомобила,

по вратовръзката и по костюма,

и ни по славата, ни по резила,

а по ума пък, то не ще и дума.

Че никой не прилича на министър,

това понасяме го доста леко,

но стига ни убийственият изстрел,

че не приличаме и на Алеко.

2001

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.